Димчо Дебелянов
Защо?

chitanka.info

Защо треперя като лист,

край теб когато мина,

о, тих и хладен оазис

в световната пустиня?

Защо ти образът живей

в душата ми ранена,

о, слънце, винаги що грей

със светлина свещена?

Защо нощем във моя кът

кога луна впери

замислен поглед и сънът

над мен крила разпери,

при мен тогаз дохождаш ти

кат сянка мила, свята

и с рой най-сладостни мечти

изпълняш ми душата?

Защо, когато славей драг

тъжовно заизвива

любовни песни в нощний мрак,

сърце ми той опива?

Защо се в миг възраждам аз,

в наслада райска плувам,

затуй ли в неговия глас

че твоя глас дочувам?

Кажи, със що ме ти плени,

о, песен на песните,

бисер из морски глъбини,

звездица над звездите!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.